L-azzjonijiet ta’ komunikazzjoni kienu mmirati lejn il-midja, bl-attività tal-midja soċjali skjerata qabel u matul l-Expo. Ir-rappreżentazzjoni politika importanti ta’ livell għoli fl-EXPO (Kapijiet tal-Istat u Ministri, Membri tal-Parlament Ewropew inkluż il-President, Kummissarji tal-UE flimkien mal-President Juncker) iġġenerat interess mill-midja dwar l-EXPO u għenet biex jissaħħaħ it-tixrid ta' informazzjoni dwar l-attivitajiet ewlenin tagħha.

Pubblikazzjonijiet

Fil-perjodu ta’ rapportar, baqa' jkun hemm enfasi kbira fuq l-iżvilupp ulterjuri tal-pubblikazzjonijiet f’format elettroniku. Bħal fl-imgħoddi, ġie prodott għadd ta’ pubblikazzjonijiet f’kooperazzjoni mal-Uffiċċju tal-Pubblikazzjonijiet tal-UE, u anki mal-Uffiċċju għall-Infrastruttura u Loġistika fi Brussell (OIB). Uħud kienu mmirati għat-tfal tal-iskola u biex jixħtu dawl fuq l-iskemi tal-Iskejjel. Dawn kienu tassew popolari bħala materjal promozzjonali fil-fieri u fl-avvenimenti. Barra minn dan, il-pubblikazzjonijiet iffokaw fuq kwistjonijiet ta’ politika bħall-kontribut tal-ikel u tal-biedja għat-tkabbir ekonomiku u għall-impjiegi, u fuq ix-xbieki ta’ sikurezza għas-suq agrikolu.

Ir-rapport importanti tat-Task Force għas-Swieq Agrikoli, “Improving Market Outcomes: enhancing the position of farmers in the supply chain” ġie ppubblikat f’Novembru 2016.

L-Ewrobarometru

Fl-aħħar tliet xhur tal-2015 sar stħarriġ kwantitattiv speċjali tal-Ewrobarometru dwar l-agrikoltura u l-PAK. Ir-riżultati, ippubblikati f’Jannar 2016, juru li l-agrikoltura u ż-żoni rurali huma importanti għall-Ewropej u li l-maġġoranza tan-nies issostni l-prinċipji ta’ gwida u l-għanijiet tal-PAK. Fl-istess ħin, l-istħarriġ indika li 30 % tal-Ewropej ma jafux bil-politika assoċjata miegħu, il-PAK. Meta jfassal miżuri speċifiċi ta’ informazzjoni, id-DĠ AGRI iqis dawn ir-riżultati.

Sit web

Is-sit web “Agrikultura u Żvilupp Rurali” kompla jiżviluppa matul il-perjodu ta’ rapportar, speċifikament bħala sors importanti ta’ informazzjoni speċjalizzata dwar l-agrikoltura u l-iżvilupp rurali. Is-sit kellu rwol importanti wkoll fil-proċess ta' konsultazzjoni mal-partijiet ikkonċernati u mal-pubbliku ġenerali fir-rigward tad-direzzjoni li għandha tieħu l-politika agrikola fil-futur. Il-perjodu ta’ rapportar ra tibdiliet importanti fil-preżenza fuq il-web tal-Kummissjoni, imfassla biex jagħmluha iktar faċli għall-utent u rilevanti għall-pubbliku ġenerali. Il-proċess attwali ta’ Trasformazzjoni Diġitali jinkludi l-adattament tal-kontenut tal-web u l-inkorporazzjoni ta’ dan fi ħdan l-arkitettura l-ġdida tal-web tal-Kummissjoni sa tmiem l-2017 biex tiġi pprovduta informazzjoni li tikkorrispondi aħjar għall-ħtiġijiet tal-utent finali. Id-DĠ AGRI ħa sehem b’mod attiv f’dan il-proċess fl-2015-2016 b’tim tal-web imsaħħaħ, li żgura l-migrazzjoni b’suċċess mill-pjattaforma Documentum għall-pjattaforma Drupal.

Viżitaturi

Fil-perjodu ta’ rapportar, id-DĠ AGRI kompla jieħu sehem f’sessjonijiet ta’ informazzjoni ma’ gruppi ta’ viżitaturi, li jinkludu prinċipalment bdiewa, rappreżentanti tal-bdiewa, studenti, rappreżentanti lokali u reġjonali, ġurnalisti u akkademiċi. L-iskop taż-żjarat kien li jiġi spjegat u jissaħħaħ il-fehim dwar il-PAK, inkluż l-iżvilupp rurali, kif ukoll is-sensibilizzazzjoni tal-isfidi u tal-opportunitajiet iktar ġenerali li l-agrikoltura se jkollha fil-futur. Din l-attività ta’ komunikazzjoni twettqet f’kooperazzjoni mill-qrib maċ-ċentru tal-viżitaturi tad-DĠ COMM.